text:
или друга незаконна дейност, засягаща финансовите интереси на Съюза.
 3. Проверки и инспекции на място могат да се извършват в помещенията на всяко физическо лице, пребиваващо в Обединеното кралство, или юридическо лице, установено в Обединеното кралство, които получават финансиране от Съюза по силата на споразумение за финансиране или договор, както и в помещенията на всяка трета страна, пребиваваща или установена в Обединеното кралство, която участва в изпълнението на такова финансиране от Съюза. Такива проверки и инспекции се подготвят и извършват от Европейската комисия или OLAF в тясно сътрудничество с компетентния орган на Обединеното кралство, определен от Обединеното кралство. В разумен срок преди проверките и инспекциите определеният орган се уведомява за предмета, целта и правното основание на тези проверки и инспекции, за да може да окаже съдействие. За целта длъжностните лица на компетентните органи на Обединеното кралство могат да участват в проверките и инспекциите на място.
 4. Представителите на Европейската комисия и OLAF имат достъп до цялата информация и документация (на електронен или на хартиен носител, или и на двата) за операциите, посочени в параграф 3, които са необходими за правилното извършване на проверките и инспекциите на място. В частност представителите на Европейската комисия и OLAF могат да правят копия на съответните документи.
 5. Европейската комисия или OLAF и компетентните органи на Обединеното кралство решават за всеки отделен случай дали да проведат съвместно проверки и инспекции на място, включително когато и двете страни са компетентни да провеждат разследвания.
 6. В случай че лицето, субектът или друга трета страна, която подлежи на проверка или инспекция на място, се противопостави на проверка или инспекция на място, органите на Обединеното кралство, действайки в съответствие с националните правила и разпоредби, оказват съдействие на Европейската комисия или OLAF, за да могат те да изпълнят задълженията си за извършване на проверка или инспекция на място. Тази помощ включва предприемането на подходящи предпазни мерки съгласно националното право, включително за опазване на доказателства.
 7. Европейската комисия или OLAF информират компетентните органи на Обединеното кралство за резултатите от тези проверки и инспекции. По-специално Европейската комисия или OLAF съобщават във възможно най-кратък срок на компетентния орган на Обединеното кралство за всеки факт или подозрение за нередност, които са им станали известни в хода на проверката или инспекцията на място.
 8. Без да се засяга прилагането на правото на Обединеното кралство, Европейската комисия може да налага административни мерки и санкции на юридически или физически лица, участващи в изпълнението на програма или дейност, в съответствие със законодателството на Съюза.
 9. За целите на правилното прилагане на настоящия член Европейската комисия или OLAF и компетентните органи на Обединеното кралство редовно обменят информация и, по искане на една от страните по настоящото споразумение, се консултират помежду си, освен ако това не е забранено от законодателството на Съюза или от законови и подзаконови актове на Обединеното кралство.
 10. За да се улесни ефективното сътрудничество и обмен на информация с OLAF, Обединеното кралство определя звено за контакт.
 11. При обмена на информация между Европейската комисия или OLAF и компетентните органи на Обединеното кралство се спазват действащите изисквания


text:
за поверителност. Личните данни, включени в обмена на информация, са защитени в съответствие с приложимите правила.
 12. Без да се засяга приложимостта на член 634, когато гражданин или физическо лице, пребиваващи в Обединеното кралство, или правни субекти, установени в Обединеното кралство, получат финансиране от Съюза по програми и дейности на Съюза, изброени в протокол I, пряко или непряко, включително във връзка с трета страна, участваща в изпълнението на такова финансиране от Съюза, органите на Обединеното кралство си сътрудничат с органите на Съюза или органите на държавите — членки на Съюза, отговарящи за разследването, наказателното преследване и предаването на съд на извършителите и съучастниците в престъпления, засягащи финансовите интереси на Съюза във връзка с такова финансиране, в съответствие с приложимото законодателство и международни инструменти, за да могат те да изпълняват задълженията си.
 Член 727
 Изменения на членове 708, 723, 725 и 726
 Специализираният комитет за участие в програмите на Съюза може да изменя членове 725 и 726, по-специално за да се вземат предвид промени в актовете на една или повече институции на Европейския съюз.
 Специализираният комитет по участие в програмите на Съюза може да измени член 708 и член 723 с цел разширяване на прилагането на настоящата глава към други програми и дейности на Съюза и предоставяне на свързани с тях услуги.
 Член 728
 Възстановяване на дължими суми и изпълнение
 1. Приетите от Европейската комисия решения за налагане на парично задължение на юридически или физически лица, различни от държави, във връзка с вземания, произтичащи от програми, дейности, действия или проекти на Съюза, подлежат на изпълнение в Обединеното кралство. Редът за изпълнението им се прилага към решението без други формалности освен проверка на автентичността на решението от националния орган, определен за тази цел от Обединеното кралство. Обединеното кралство съобщава на Комисията и Съда на Европейския съюз кой е определеният национален орган. В съответствие с член 729 Европейската комисия има право пряко да уведомява за такива подлежащи на изпълнение решения физически лица, пребиваващи в Обединеното кралство, и юридически лица, установени в Обединеното кралство. Изпълнението на тези решения се извършва в съответствие с правото на Обединеното кралство.
 2. Съдебните решения и определенията на Съда на Европейския съюз, постановени по силата на арбитражна клауза, съдържаща се в договор или споразумение във връзка с програми или дейности на Съюза, или части от тях съгласно протокол I, подлежат на изпълнение в Обединеното кралство по същия начин, както решенията на Европейската комисия, посочени в параграф 1 от настоящия член.
 3. Съдът на Европейския съюз е компетентен да се произнася по законосъобразността на решенията на Комисията, посочени в параграф 1, и да спира изпълнението на такива решения. Произнасянето по жалби относно правомерността на изпълнението обаче е от компетентността на съдилищата на Обединеното кралство.
 РАЗДЕЛ 2
 ДРУГИ ПРАВИЛА ЗА ИЗПЪЛНЕНИЕ НА ПРОГРАМИТЕ НА СЪЮЗА
 Член 729
 Комуникация и обмен на информация
 Институциите и органите на Съюза, участващи в изпълнението на програми или дейности на Съюза или в контрола над такива програми или дейности, имат право да контактуват пряко, включително чрез системи за електронен обмен, с всяко физическо лице, пребиваващо в

type: contracts

jurisdiction: EU


text:
Обединеното кралство, или юридическо лице, установено в Обединеното кралство, които получават финансиране от Съюза, както и с всяка трета страна, пребиваваща или установена в Обединеното кралство, която участва в изпълнението на финансиране от Съюза. Тези лица, субекти и трети страни могат да предават пряко на институциите и органите на Съюза цялата съответна информация и документация, която се изисква да представят въз основа на законодателството на Съюза, приложимо към програмата или дейността на Съюза, или въз основа на договорите или споразуменията за финансиране, сключени за изпълнението на тази програма или дейност.
 Член 730
 Сътрудничество в областта на статистиката
 ЕВРОСТАТ и статистическият орган на Обединеното кралство могат да установят договореност, позволяваща сътрудничество по важни статистически въпроси и посочваща, че ЕВРОСТАТ, със съгласието на статистическия орган на Обединеното кралство, предоставя статистически данни относно Обединеното кралство за целите на настоящата част, включително, в частност, данни относно БВП на Обединеното кралство.
 ГЛАВА 3
 ДОСТЪП НА ОБЕДИНЕНОТО КРАЛСТВО ДО УСЛУГИ ПО ПРОГРАМИ НА СЪЮЗА
 Член 731
 Правила относно достъпа до услуги
 1. Когато Обединеното кралство не участва в програма или дейност на Съюза в съответствие с глава 1, то може все пак да има достъп до услуги, предоставяни по програми и дейности на Съюза, при реда и условията, установени в настоящото споразумение, основните актове и всички други правила, свързани с изпълнението на програми и дейности на Съюза.
 2. Когато е уместно, в протокол II:
 а)
 се определят услугите по програмите и дейностите на Съюза, до които Обединеното кралство и субекти от Обединеното кралство имат достъп;
 б)
 определя конкретни условия за достъп на Обединеното кралство и субекти от Обединеното кралство. Тези условия са в съответствие с условията, определени в настоящото споразумение и в основните актове;
 в)
 когато е приложимо, се определят финансовият принос и/или приносът в натура на Обединеното кралство за услуга, предоставяна по програми и дейности на Съюза.
 3. Протокол II се приема и може да бъде изменян от Специализирания комитет за участие в програмите на Съюза.
 4. Обединеното кралство и собствениците и операторите на публични и частни космически летателни апарати, извършващи дейност в Обединеното кралство или от неговата територия, имат достъп до услугите, предоставяни съгласно член 5, параграф 1 от Решение No 541/2014/ЕС на Европейския парламент и на Съвета (86) в съответствие с член 5, параграф 2 от същото решение, до включването на разпоредби за подобен достъп в Протокол II или до 31 декември 2021 г.
 ГЛАВА 4
 ПРЕГЛЕДИ
 Член 732
 Клауза за преглед
 Четири години след като протоколи I и II започват да се прилагат, Специализираният комитет по участие в програмите на Съюза прави преглед на изпълнението им въз основа на данните за участието на субекти от Обединеното кралство в непреки и преки действия по програмата, части от програмата, дейностите и услугите, обхванати от протоколи I и II.
 По искане на някоя от страните Специализираният комитет по участие в програмите на Съюза ще обсъди промени или предложени промени, засягащи условията за участие на Обединеното кралство в програмите или части от програмите или части от програмите, дейностите и услугите, изброени в протоколи I и II,


text:
и при необходимост може да предложи подходящи мерки в рамките на обхвата на настоящото споразумение.
 ГЛАВА 5
 ТАКСА ЗА УЧАСТИЕ В ПЕРИОДА ОТ 2021 г. ДО 2026 г.
 Член 733
 Такса за участие през годините от 2021 г. до 2026 г.
 Таксата за участие по член 714, параграф 4 е в следния размер в периода от 2021 г. до 2026 г.:
 —
 през 2021 г.: 0,5 %;
 —
 през 2022 г.: 1 %;
 —
 през 2023 г.: 1,5 %;
 —
 през 2024 г.: 2 %;
 —
 през 2025 г.: 2,5 %;
 —
 през 2026 г.: 3 %.
 ШЕСТА ЧАСТ
 УРЕЖДАНЕ НА СПОРОВЕ И ХОРИЗОНТАЛНИ РАЗПОРЕДБИ
 ДЯЛ I
 УРЕЖДАНЕ НА СПОРОВЕ
 ГЛАВА 1
 ОБЩИ РАЗПОРЕДБИ
 Член 734
 Цел
 Целта на настоящия дял е да се установи ефективен и ефикасен механизъм за предотвратяване и уреждане на спорове между страните относно тълкуването и прилагането на настоящото споразумение и допълващи споразумения с оглед постигане на решение по взаимно съгласие, когато това е възможно.
 Член 735
 Обхват
 1. Настоящият дял е приложим, при спазване на параграфи 2, 3, 4 и 5, към спорове между страните относно тълкуването и прилагането на разпоредбите на настоящото споразумение или на евентуално допълващо споразумение („обхванати разпоредби“).
 2. Обхванатите разпоредби включват всички разпоредби на настоящото споразумение или на евентуално допълващо споразумение, с изключение на:
 а)
 член 32, параграфи 1—6 и член 36;
 б)
 приложение 12;
 в)
 втора част, първа позиция, дял VII;
 г)
 втора част, първа позиция, дял X;
 д)
 член 355, параграфи 1, 2 и 4, член 356, параграфи 1 и 3, втора част, първа позиция, дял XI, глава 2, членове 371 и 372, втора част, първа позиция, дял XI, глава 5 и член 411, параграфи 4—9;
 е)
 трета част, включително когато се прилага във връзка със ситуации, уредени от други разпоредби на настоящото споразумение;
 ж)
 четвърта част:
 з)
 шеста част, дял II;
 и)
 член 782; както и
 й)
 Споразумението относно процедурите за сигурност при обмен и защита на класифицирана информация.
 3. Съветът за партньорство може да бъде сезиран от страна с цел уреждане на спор относно задължения, произтичащи от разпоредбите, посочени в параграф 2.
 4. Към разпоредбите, упоменати в параграф 2 от настоящия член, се прилага член 736.
 5. Без да се засягат параграфи 1 и 2, настоящият дял не се прилага към спорове относно тълкуването и прилагането на разпоредбите на Протокола относно координацията в областта на социалната сигурност или неговите приложения в отделни случаи.
 Член 736
 Изключителност
 Страните се задължават да не отнасят спор помежду си относно тълкуването или прилагането на разпоредби на настоящото споразумение или на евентуално допълващо споразумение до механизъм за уреждане, различен от тези предвидени в настоящото споразумение.
 Член 737
 Избор на съд за случаи на равностойно по своята същност задължение по друго международно споразумение
 1. Ако възникне спор във връзка с мярка, за която се твърди, че нарушава задължение по настоящото споразумение или евентуално допълващо споразумение, или равностойно по своята същност задължение по друго международно споразумение, по което и двете страни са страни, включително Споразумението за СТО, търсещата правна защита страна избира съда, пред


text:
който да се уреди спорът.
 2. След като една от страните е избрала съда и е започнала процедура за уреждане на спора или по настоящия дял, или по друго международно споразумение, тази страна не може да завежда подобни процедури за уреждане на спор по другото международно споразумение по отношение на конкретната мярка по параграф 1, освен ако първоначално избраният съд не може да се произнесе по причини от процесуален характер или такива, свързани с компетентността.
 3. За целите на настоящия член:
 а)
 производствата за уреждане на спорове по настоящия дял се считат за образувани, когато някоя от страните поиска сформирането на арбитражен съд съгласно член 739;
 б)
 процедурите за уреждане на спорове по Споразумението за СТО се смятат за започнати, когато някоя от страните поиска сформирането на група на съдебни заседатели по член 6 от Договореността на СТО относно правилата и процедурите за уреждане на спорове; както и
 в)
 процедурите за уреждане на спорове по всяко друго споразумение се смятат за започнати съгласно съответните разпоредби на въпросното споразумение.
 4. Без да се засяга параграф 2, нищо от настоящото споразумение или евентуално допълващо споразумение не възпрепятства страна да спре изпълнението на задълженията, одобрени от Органа за уреждане на спорове на СТО или одобрени съгласно процедурите за уреждане на спорове по друго международно споразумение, по което страните са страни. Позоваване на Споразумението за СТО или друго международно споразумение между страните не може да се използва за възпрепятстване на страна да спре изпълнението на задължения по настоящия дял.
 ГЛАВА 2
 ПРОЦЕДУРА
 Член 738
 Консултации
 1. Ако страна („страната ищец“) сметне, че другата страна („страната ответник“) е нарушила задължение по настоящото споразумение или евентуално допълващо споразумение, страните полагат усилия да уредят въпроса, като пристъпят към добросъвестни консултации с цел постигане на решение по взаимно съгласие.
 2. Страната ищец може да потърси консултации с писмено искане, предадено на страната ответник. В писменото си искане страната ищец посочва причините за искането, включително оспорваните мерки и правното основание за искането, както и обхванатите разпоредби, които смята за приложими.
 3. Страната ответник отговаря на искането без отлагане и във всеки случай не по-късно от 10 дни след датата на постъпването му. Консултациите се провеждат до 30 дни от датата на предаване на искането, лично или по друг начин на предаване, съгласуван от страните. Ако консултациите се провеждат лично, те се провеждат на територията на страната ответник, освен ако страните не се договорят за друго.
 4. Консултациите се считат за приключени след изтичане на 30 дни от датата на предаване на искането, освен ако двете страни не решат да ги продължат.
 5. Консултациите по въпроси от особена спешност, включително относно бързо развалящи се стоки или сезонни стоки или услуги, се провеждат до 20 дни от датата на предаването на искането. Консултациите се считат за приключени след изтичане на тези 20 дни, освен ако двете страни не решат да ги продължат.
 6. Всяка от страните предоставя достатъчна фактологическа информация, за да позволи пълно проучване на оспорената мярка, включително за това как мярката би могла да повлияе на изпълнението на настоящото


text:
споразумение или на евентуално допълващо споразумение. Всяка страна се стреми да осигури участието на служители от своите компетентни органи, които имат експертни познания по въпроса — предмет на консултациите.
 7. За спорове засягащи области, различни от дялове I—VII, дял VIII, глава 4, втора част, първа позиция, дялове IX—XII или втора част, шеста позиция, при поискване от страната ищец консултациите, посочени в параграф 3 от настоящия член, се провеждат в рамките на специализиран комитет или на Съвета за партньорство. Специализираният комитет може по всяко време да реши да отнесе въпроса до Съвета за партньорство. Съветът за партньорство може също да се самосезира по въпроса. Специализираният комитет или, според случая, Съветът за партньорство може да уреди спора с решение. Прилагат се сроковете по параграф 3 от настоящия член. Местоположението на заседанията се определя от процедурния правилник на Специализирания комитет или, според конкретния случай, на Съвета за партньорство.
 8. Консултациите, и по-специално цялата информация, означена като поверителна, и становищата, изразени от страните по време на консултациите, са с поверителен характер и не засягат правата на никоя от страните във всякакви по-нататъшни процедури.
 Член 739
 Арбитражна процедура
 1. Страната ищец може да поиска сформирането на арбитражен съд, ако:
 а)
 страната ответник не отговори на искането за провеждане на консултации в срок от 10 дни от датата на постъпването му;
 б)
 консултациите не се проведат в сроковете, посочени в член 738, параграфи 3, 4 или 5;
 в)
 страните се споразумеят да не провеждат консултации; или
 г)
 консултациите приключат, без да бъде постигнато решение по взаимно съгласие.
 2. Искането за сформирането на арбитражния съд се извършва с писмено известие, предадено на страната ответник. В известието си страната ищец изрично посочва оспорваната мярка и обяснява как тя съставлява нарушение на обхванатите разпоредби по начин, който е достатъчен, за да се представи ясно правното основание за жалбата.
 Член 740
 Сформиране на арбитражен съд
 1. Арбитражният съд се състои от трима арбитри.
 2. Не по-късно от 10 дни след датата на постъпване на искането за сформиране на арбитражен съд страните се консултират с цел да се договорят за състава на арбитражния съд.
 3. В случай че страните не постигнат съгласие по състава на арбитражния съд в срока, предвиден в параграф 2 от настоящия член, всяка от страните назначава арбитър от подсписъка на тази страна, съставен в съответствие с член 752, не по-късно от пет дни след изтичането на предвидения в параграф 2 от настоящия член срок. В случай че някоя от страните не назначи арбитър от своя подсписък в този срок, съпредседателят на Съвета за партньорство, който представлява страната ищец, избира до пет дни след изтичането на въпросния срок и чрез теглене на жребий арбитър от подсписъка на страната, която не е назначила арбитър. Съпредседателят на Съвета за партньорство, който представлява страната ищец, може да делегира този избор на арбитър чрез теглене на жребий.
 4. В случай че страните не постигнат съгласие за председателя на арбитражния съд в срока, предвиден в параграф 2 от настоящия член, съпредседателят на Съвета за партньорство, който представлява страната ищец, избира до пет дни


text:
след изтичането на въпросния срок и чрез теглене на жребий председателя на арбитражния съд от подсписъка на председателите, съставен в съответствие с член 752. Съпредседателят на Съвета за партньорство, който представлява страната ищец, може да делегира този избор на председателя на арбитражния съд чрез теглене на жребий.
 5. Ако някой от списъците по член 752 не е съставен или не съдържа достатъчен брой имена към момента на извършване на избора съгласно параграф 3 или 4 от настоящия член, арбитрите се избират чрез жребий измежду лицата, които са официално предложени от едната страна или от двете страни в съответствие с приложение 48.
 6. За дата на сформиране на арбитражния съд се счита датата, на която последният от тримата избрани арбитри е уведомил страните за приемането на своето назначение в съответствие с приложение 48.
 Член 741
 Изисквания към арбитрите
 1. Всички арбитри трябва:
 а)
 да имат доказани експертни познания по право и международна търговия, включително по конкретни въпроси, обхванати от дялове I—VII, дял VIII, глава 4, втора част, първа позиция, дялове IX—XII или втора част, шеста позиция, или по право и други въпроси, обхванати от настоящото споразумение или от евентуално допълващо споразумение и, за случаите на председател, да имат и опит в процедури по уреждане на спорове;
 б)
 да не са свързани със страните, нито да приемат указания от някоя от тях;
 в)
 да действат в личното си качество и да не приемат указания от никоя организация или правителство по въпроси, свързани със спора; както и
 г)
 да спазват приложение 49.
 2. Всички арбитри са лица, чиято независимост е извън съмнение, които притежават всички квалификации, изисквани в техните съответни държави за заемане на висши съдебни длъжности, или които са юристи с призната компетентност.
 3. Предвид предмета на конкретен спор страните могат да се договорят да се отклонят от изискванията, изброени в параграф 1, буква а).
 Член 742
 Функции на арбитражния съд
 Арбитражният съд:
 а)
 подлага на обективна оценка отнесения до него въпрос, включително обективна оценка на фактите по случая и на приложимостта на обхванатите разпоредби, както и на съответствието на мерките, предмет на спора, с тези разпоредби;
 б)
 излага в решенията си фактическите и правни констатации, заедно с обосновката на всички свои констатации; както и
 в)
 се консултира редовно със страните и осигурява адекватни възможности за постигане на решение по взаимно съгласие.
 Член 743
 Мандат
 1. Освен ако страните не се договорят друго до пет дни след датата на сформиране на арбитражния съд, мандатът на арбитражния съд е:
 „да проучи, в светлината на съответните обхванати разпоредби от настоящото споразумение или от евентуално допълващо споразумение, въпроса, посочен в искането за сформиране на арбитражния съд, да направи констатации за съответствието на оспорваната мярка с разпоредбите, посочени в член 735, и да постанови решение в съответствие с член 745“.
 2. Ако страните договорят мандат, различен от посочения в параграф 1, те уведомяват арбитражния съд за договорения мандат в срока, посочен в параграф 1.
 Член 744
 Производства при спешни случаи
 1. Ако страна поиска това, арбитражният съд решава до 10 дни след датата на сформирането си


text:
дали случаят е свързан със спешни въпроси.
 2. При спешни въпроси приложимите срокове, определени в член 745, се съкращават наполовина.
 Член 745
 Решение на арбитражния съд
 1. Арбитражният съд представя на страните междинен доклад в срок от 100 дни след датата на сформирането си. Когато арбитражният съд счита, че този срок не може да бъде спазен, неговият председател уведомява писмено страните, като посочва причините за забавянето и датата, на която арбитражният съд предвижда да представи своя междинен доклад. При никакви обстоятелства арбитражният съд не може да представи своя междинен доклад по-късно от 130 дни след датата на сформирането си.
 2. В срок от 14 дни от представянето на доклада всяка страна може да отправи писмено искане до арбитражния съд за преразглеждане на конкретни аспекти от междинния доклад. В срок от шест дни от постъпването на искането всяка страна може да представи коментарите си по искането на другата страна.
 3. Ако в срока по параграф 2 не постъпи искане за преразглеждане на конкретни аспекти от междинния доклад, междинният доклад става решение на арбитражния съд.
 4. Арбитражният съд представя на страните решението си в срок от 130 дни след датата на сформирането си. Когато арбитражният съд счита, че този срок не може да бъде спазен, неговият председател уведомява писмено страните, като посочва причините за забавянето и датата, на която арбитражният съд предвижда да представи своето решение. При никакви обстоятелства арбитражният съд не може да представи своето решение по-късно от 160 дни след датата на сформирането си.
 5. В решението се съдържа обсъждането на всяко писмено искане на страните по междинния доклад и се дава ясен отговор на коментарите на страните.
 6. От съображения за правна сигурност „решение“ или „решения“ по членове 742, 743, 753 и член 754, параграфи 1, 3, 4 и 6 се разбира като отнасящо се и за междинния доклад на арбитражния съд.
 ГЛАВА 3
 ИЗПЪЛНЕНИЕ НА РЕШЕНИЕТО
 Член 746
 Мерки за изпълнение на решението
 1. Ако в решението си по член 745, параграф 4 арбитражният съд установи, че страната ответник е нарушила задължение по настоящото споразумение или по евентуално допълващо споразумение, тази страна взема нужните мерки, за да изпълни незабавно решението на арбитражния съд с цел да постигне съответствие с обхванатите разпоредби.
 2. В срок от 30 дни след представяне на решението страната ответник изпраща уведомление до страната ищец за мерките, които е предприела или предвижда да предприеме за изпълнение на решението.
 Член 747
 Разумен срок
 1. Ако не е възможно решението да бъде изпълнено незабавно, не по-късно от 30 дни след представянето на решението по член 745, параграф 4 страната ответник изпраща уведомление до страната ищец за продължителността на разумния срок, който ще ѝ бъде необходим, за да изпълни решението по член 745, параграф 4. Страните полагат усилия да се споразумеят за разумния срок, необходим за изпълнение на решението.
 2. Ако страните не са се споразумели за продължителността на разумния срок, най-рано 20 дни след получаване на уведомлението по параграф 1 страната ищец може да отправи писмено искане първоначалният арбитражен съд да определи продължителността на разумния срок. Арбитражният


text:
съд представя на страните решението си в срок от 20 дни след датата на постъпване на искането.
 3. Най-малко един месец преди изтичане на разумния срок страната ответник изпраща писмено уведомление до страната ищец за напредъка си по изпълнението на решението по член 745, параграф 4.
 4. Страните могат да се споразумеят за удължаване на разумния срок.
 Член 748
 Контрол на изпълнението на решението
 1. Не по-късно от датата на изтичане на разумния срок страната ответник изпраща уведомление до страната ищец за всяка мярка, която е предприела, за да изпълни решението по член 745, параграф 4.
 2. Когато между страните няма съгласие за съществуването или съответствието с обхванатите разпоредби на мярка, предприета за изпълнение на решението, страната ищец може да отправи писмено искане до първоначалния състав на арбитражния съд да вземе решение по въпроса. В искането се посочва оспорваната мярка и се обяснява как тя съставлява нарушение на обхванатите разпоредби по начин, който е достатъчен, за да се представи ясно правното основание за жалбата. Арбитражният съд представя на страните решението си в срок от 45 дни след датата на постъпване на искането.
 Член 749
 Временни средства за правна защита
 1. При поискване от страната ищец и след консултации с нея страната ответник отправя предложение за временна компенсация, ако:
 а)
 страната ответник изпрати уведомление до страната ищец, че не е възможно да се изпълни решението, упоменато в член 745, параграф 4; или
 б)
 страната ответник не изпрати уведомление за мярка, предприета за изпълнение на решението, в срока, посочен в член 746, или преди датата на изтичане на разумния срок; или
 в)
 арбитражният съд установи, че не е предприета мярка за изпълнение на решението или че мярката, предприета за изпълнение на решението, не съответства на обхванатите разпоредби.
 2. Ако е изпълнено някое от условията, упоменати в параграф 1, букви а), б) и в), страната ищец може да отправи писмено уведомление до страната ответник, че възнамерява да спре изпълнението на задълженията по обхванатите разпоредби, ако:
 а)
 страната ищец реши да не отправя искане по параграф 1; или
 б)
 страните не се договорят за временна компенсация до 20 дни след изтичане на разумен срок от време или след постановяване на решението на арбитражния съд съгласно член 748, ако е отправено искане по параграф 1 от настоящия член.
 В уведомлението се уточнява нивото, до което се предвижда спирането на изпълнението на задълженията.
 3. Спирането на изпълнението на задълженията се подчинява на следните условия:
 а)
 задълженията съгласно втора част, четвърта позиция, Протокола относно координацията в областта на социалната сигурност или приложенията към него или пета част не могат да бъдат спирани съгласно настоящия член;
 б)
 чрез дерогация от буква а) задълженията съгласно пета част могат да бъдат спирани само когато решението по член 745, параграф 4 се отнася до тълкуването и прилагането на пета част;
 в)
 задълженията извън рамките на пета част не могат да бъдат спирани, когато решението по член 745, параграф 4 се отнася до тълкуването и прилагането на пета част; и
 г)
 задълженията съгласно втора част, първа позиция, дял II по отношение на


text:
финансовите услуги не могат да бъдат спирани съгласно настоящия член, освен ако решението по член 745, параграф 4 се отнася до тълкуването и прилагането на задълженията съгласно втора част, първа позиция, дял II по отношение на финансовите услуги.
 4. Когато една от страните продължава да не спазва решение на арбитражен комитет, сформиран по силата на предходно споразумение, сключено между страните, другата страна може да спре изпълнението на задълженията съгласно обхванатите разпоредби по член 735. С изключение на правилото в параграф 3, буква а) от настоящия член, всички правила, свързани с временните средства за правна защита в случай на неспазване и с прегледа на такива мерки, се уреждат от предходното споразумение.
 5. Спирането на изпълнението на задълженията не превишава ниво, равностойно на пропуснати ползи или причинени вреди, предизвикани от нарушението.
 6. Ако арбитражният съд е установил нарушение по втора част, първа позиция или трета позиция, спирането може да се приложи в друг дял от същата позиция като тази, по която арбитражният съд е установил нарушението, по-специално ако страната ищец е на мнение, че това спиране е ефективно за насърчаване на спазването.
 7. Ако арбитражният съд е установил нарушението по втора част, втора позиция:
 а)
 страната ищец следва първо да се опита да спре изпълнението на задължения по същия дял, по който арбитражният съд е установил нарушението;
 б)
 ако страната ищец счита, че спирането на изпълнението на задължения по отношение на същия дял като този, по който съдът е установил нарушението, не е практически осъществимо или ефективно, тя може да се опита да спре изпълнението на задълженията по другия дял от същата позиция.
 8. Ако арбитражният съд установи нарушение по втора част, първа позиция, втора позиция, трета позиция или пета позиция и ако страната ищец счита, че не е практически осъществимо или ефективно да спре изпълнението на задълженията по същата позиция като тази, по която арбитражният съд е установил нарушението, и че обстоятелствата са достатъчно сериозни, тя може да се опита се спре изпълнението на задълженията по други обхванати разпоредби.
 9. В случая на параграф 7, буква б) и параграф 8 страната ищец посочва причините за своето решение.
 10. Страната ищец може да спре изпълнението на задълженията 10 дни след предаване на уведомлението по параграф 2, освен ако страната ответник не е отправила искане по параграф 11.
 11. Ако страната ответник счита, че нивото на спиране на изпълнението на задължения, за което е постъпило уведомление, надвишава нивото, еквивалентно на пропуснатите ползи или причинените вреди, предизвикани от нарушението или че не са спазени принципите и процедурите, определени в параграф 7, буква б), параграф 8 или параграф 9, тя може да отправи писмено искане до първоначалния арбитражен съд преди изтичането на 10-дневния срок, определен в параграф 10, за да вземе решение по въпроса. Арбитражният съд представя решението си за нивото на спиране на изпълнението на задълженията на страните до 30 дни след датата на искането. Изпълнението на задължения не се спира до постановяване на решението на арбитражния съд. Спирането на изпълнението на задълженията е в съответствие с това решение.
 12. Арбитражният съд, действащ съгласно


text:
параграф 11, не разглежда естеството на задълженията, които трябва да бъдат спрени, а определя дали нивото на това спиране надвишава нивото, еквивалентно на пропуснатите ползи или причинените вреди, предизвикани от нарушението. Ако обаче въпросът, отнесен до арбитраж, включва искане, че принципите и процедурите, определени в параграф 7, буква б), параграф 8 или параграф 9, не са спазени, арбитражният съд разглежда това искане. В случай че арбитражният съд установи, че посочените принципи и процедури не са спазени, страната ищец ги прилага в съответствие с параграф 7, буква б), параграф 8 и параграф 9. Страните приемат решението на арбитражния съд за окончателно и не търсят втора арбитражна процедура. Настоящият параграф при никакви обстоятелства не забавя датата, от която страната ищец има право да спре изпълнението на задълженията съгласно настоящия член.
 13. Спирането на изпълнението на задълженията или компенсацията, посочени в настоящия член, е временно и не се прилага:
 а)
 след като страните стигнат до решение по взаимно съгласие съгласно член 756;
 б)
 след като страните са се съгласили, че мярката, приложена за изпълнение на решението, е привела страната ответник в съответствие с обхванатите разпоредби; или
 в)
 след като мерки, които са приложени за изпълнение на решението и за които арбитражния съд е установил, че са несъвместими с обхванатите разпоредби, са отменени или изменени така, че страната ответник да бъде приведена в съответствие с тези разпоредби.
 Член 750
 Преглед на мерки, предприети за изпълнение на решението след приемане на временни средства за правна защита
 1. Страната ответник изпраща уведомление до страната ищец за мерките, които е предприела за изпълнение на решението след спиране на изпълнението на задълженията или след плащане на временна компенсация, според случая. С изключение на случаите по параграф 2 страната ищец прекратява спирането на изпълнението на задълженията в срок от 30 дни от постъпването на уведомлението. В случаите, в които е плащана компенсация, с изключение на случаите по параграф 2, страната ответник може да прекрати плащането на подобна компенсация до 30 дни след като е предала на уведомлението, че е изпълнила решението.
 2. Ако в срок от 30 дни от датата на предаване на уведомлението страните не постигнат съгласие относно това дали посредством мярката, за която е направено уведомлението, страната ответник е постигнала съответствие с обхванатите разпоредби, страната ищец отправя писмено искане до първоначалния състав на арбитражния съд да вземе решение по въпроса. Арбитражният съд предава решението си на страните до 46 дни след датата на постъпване на искането. Ако арбитражният съд установи, че мярката, предприета за изпълнение на решението, е в съответствие с обхванатите разпоредби, спирането на изпълнението на задълженията или плащането на компенсацията, според случая, се отменя. Когато е приложимо, нивото на спиране на изпълнението на задълженията или на обезщетението се адаптира съобразно решението на арбитражния съд.
 ГЛАВА 4
 ОБЩИ ПРОЦЕСУАЛНИ РАЗПОРЕДБИ
 Член 751
 Получаване на информация
 1. По искане на една от страните или по собствена инициатива арбитражният съд може да потърси от страните съответна информация, която той счита за необходима и подходяща. Страните трябва да отговорят бързо и изчерпателно на всяко искане за такава информация от


text:
страна на арбитражния съд.
 2. По искане на една от страните или по собствена инициатива арбитражният съд може да потърси от всеки източник информация, която смята за подходяща. Арбитражният съд може също да потърси мнението на експерти, както прецени за подходящо и при спазване на ред и условия, договорени от страните, когато е приложимо.
 3. Арбитражният съд разглежда становища amicus curiae от физически лица на някоя от страните или юридически лица, установени в някоя от страните, в съответствие с приложение 48.
 4. Информацията, получена от арбитражния съд по настоящия член, се предоставя на страните и те могат да предоставят бележките си по нея на арбитражния съд.
 Член 752
 Списъци с арбитри
 1. Не по-късно от 180 дни след датата на влизане в сила на настоящото споразумение Съветът за партньорство съставя списък от физически лица с експертни познания в конкретни сектори, обхванати от настоящото споразумение или от евентуални допълващи споразумения, които имат желание и са в състояние да работят като членове на арбитражен съд. Списъкът включва най-малко 15 лица и се състои от три подсписъка:
 а)
 един подсписък от физически лица, съставен въз основа на предложения от Съюза;
 б)
 един подсписък от физически лица, съставен въз основа на предложения от Обединеното кралство; и
 в)
 един подсписък с лица, които не са граждани на нито една от страните и могат да изпълняват функциите на председател на арбитражния съд.
 Всеки подсписък трябва да съдържа най-малко пет лица. Съветът за партньорство следи за това броят на включените в списъка лица никога да не спада под този минимален брой.
 2. Съветът за партньорство може да съставя допълнителни списъци от физически лица с експертни познания в конкретни сектори, обхванати от настоящото споразумение или от евентуално допълващо споразумение. При условие че страните дадат съгласието си за това, тези допълнителни списъци могат да се използват за съставяне на арбитражния съд съгласно процедурата, описана в член 740, параграфи 3 и 5. Допълнителните списъци се състоят от два подсписъка:
 а)
 един подсписък от физически лица, съставен въз основа на предложения от Съюза; и
 б)
 един подсписък от физически лица, съставен въз основа на предложения от Обединеното кралство.
 3. Списъците, упоменати в параграфи 1 и 2, не включват лица, които са членове, длъжностни лица или други служители на институциите на Съюза, на правителството на държава членка или на правителството на Обединеното кралство.
 Член 753
 Замяна на арбитрите
 Ако в хода на процедурите по уреждане на спорове по настоящия дял арбитър не е в състояние да участва, оттегли се или се налага да бъде сменен, тъй като не отговаря на изискванията на Кодекса за поведение, се прилага процедурата, описана в член 740. Срокът за произнасянето на решението се продължава с времето, необходимо за назначаването на новия арбитър.
 Член 754
 Решения на арбитражния съд
 1. Разискванията на арбитражния съд са поверителни. Арбитражният съд полага всички усилия за изготвянето на постановления и вземането на решения с консенсус. Ако това не бъде възможно, арбитражният съд решава въпросите с мнозинство на гласовете. Мненията на отделните арбитри не се оповестяват в никакъв случай.
 2. Решенията на арбитражния


text:
съд имат задължителна сила за Съюза и за Обединеното кралство. Те не пораждат никакви права или задължения по отношение на физически или юридически лица.
 3. Решенията на арбитражния съд не могат да разширяват или да стесняват правата и задълженията на страните по настоящото споразумение или по евентуално допълващо споразумение.
 4. От съображения за правна сигурност арбитражният съд не е компетентен да определя законността съгласно вътрешното право на някоя страна на мярка, за която се твърди, че съставлява нарушение на настоящото споразумение или на евентуално допълващо споразумение. Никоя констатация на арбитражния съд, когато се произнася по спор между страните, няма задължителна сила за вътрешните съдилища или правораздавателни органи на някоя от страните във връзка с тълкуването на вътрешното право на тази страна.
 5. От съображения за правна сигурност съдилищата на страните не са компетентни за разрешаването на спорове между страните по настоящото споразумение.
 6. Страните правят обществено достояние решенията на арбитражния съд при спазване на условията за защита на поверителната информация.
 7. Информацията, предоставена от страните на арбитражния съд, се третира в съответствие с правилата за поверителност, предвидени в приложение 48.
 Член 755
 Спиране и прекратяване на арбитражното производство
 По съвместно искане на страните арбитражният съд спира работата си по всяко време за уговорен от страните срок, ненадвишаващ 12 последователни месеца. Арбитражният съд възобновява работата си преди края на срока на спирането при писмено поискване от двете страни или в края на срока на спирането при писмено поискване от някоя от страните. Страната, отправила искането, изпраща съответно уведомление до другата страна. Ако никоя от страните не поиска да се възобнови работата на арбитражния съд при изтичане на договорения срок на спиране, правомощията на арбитражния съд се погасяват и процедурата по уреждане на спора се прекратява. В случай на спиране на работата на арбитражния съд съответните срокове се продължават с времето, през което е била спряна работата на арбитражния съд.
 Член 756
 Решение по взаимно съгласие
 1. Страните могат по всяко време да постигнат решение по взаимно съгласие във връзка с всеки спор, посочен в член 735.
 2. В случай че в рамките на производство пред арбитражния съд се стигне до решение по взаимно съгласие, страните съвместно уведомяват за това решение председателя на арбитражния съд. След това уведомление производството пред арбитражния съд се прекратява.
 3. Решението може да бъде прието с решение на Съвета за партньорство. Решенията по взаимно съгласие се правят обществено достояние. Публично оповестеният вариант не съдържа информация, която някоя от страните е определила като поверителна.
 4. Всяка страна предприема необходимите мерки, за да изпълни решението по взаимно съгласие в уговорения срок.
 5. Не по-късно от датата, на която изтича уговореният срок, изпълняващата страна писмено уведомява другата страна за предприетите от нея мерки за изпълнение на решението по взаимно съгласие.
 Член 757
 Срокове
 1. Всички срокове, определени в настоящия дял, се пресмятат в дни от деня след действието, за което се отнасят.
 2. Всеки срок, посочен в настоящия дял, може да бъде изменен по взаимно съгласие на страните.
 3. Арбитражният съд може по всяко време да предложи на страните да


text:
променят всеки срок, посочен в настоящия дял, като изложи причините за предложението.
 Член 758
 Разноски
 1. Всяка от страните поема разноските си, свързани с участието ѝ в процедурата с арбитражния съд.
 2. Страните си поделят поравно разноските, свързани с организационни въпроси, включително възнаграждението и разноските на членовете на арбитражния съд. Възнаграждението на арбитрите е в съответствие с приложение 48.
 Член 759
 Приложения
 1. Процедурите по уреждане на спорове по настоящия дял се уреждат от процедурния правилник, съдържащ се в приложение 48 и се провеждат в съответствие с приложение 49.
 2. Съветът за партньорство може да изменя приложения 48 и 49.
 ГЛАВА 5
 СПЕЦИФИЧНИ ДОГОВОРЕНОСТИ ЗА ЕДНОСТРАННИ МЕРКИ
 Член 760
 Специални процедури за коригиращи мерки и възстановяване на баланса
 1. За целите на член 374 и член 411, параграфи 2 и 3 настоящият дял се прилага с измененията, определени в настоящия член.
 2. Чрез дерогация от член 740 и приложение 48, ако страните не постигнат съгласие по състава на арбитражния съд в срок от два дни, съпредседателят на Съвета за партньорство от страната ищец избира, не по-късно от един ден след изтичането на двудневния срок, чрез теглене на жребий арбитър от подсписъка на всяка от страните и избира чрез теглене на жребий председателя на арбитражния съд от подсписъка на председателите, съставен съгласно член 752. Съпредседателят на Съвета за партньорство от страната ищец може да делегира този избор на арбитър или председател чрез теглене на жребий. В рамките на два дни, считано от датата, на която е било уведомено за своето назначение, това лице потвърждава и на двете страни готовността си да изпълнява тези функции. Организационната среща по правило 10 от приложение 48 се провежда в срок от 2 дни от сформирането на арбитражния съд.
 3. Чрез дерогация от правило 11 от приложение 48 страната ищец представя писменото си становище не по-късно от седем дни след датата на сформиране на арбитражния съд. Страната ответник представя своето писмено становище не по-късно от седем дни след датата на предаване на писменото становище на страната ищец. Арбитражният съд коригира всички други съответни срокове на процедурата за уреждане на спорове, когато това е необходимо, за да се осигури своевременното представяне на доклада.
 4. Член 745 не се прилага и позоваванията на решението в настоящия дял се считат за позовавания на решението по член 374, параграф 10 или член 411, параграф 3, буква в).
 5. Чрез дерогация от член 748, параграф 2 арбитражният съд представя на страните решението си в срок от 30 дни от датата на постъпване на искането.
 Член 761
 Спиране на изпълнението на задължения за целите на член 374, параграф 12, член 501, параграф 5 и член 506, параграф 7
 1. Нивото на спиране на изпълнението на задълженията не надвишава равнището, равностойно на пропуснатите ползи или намаляването на ползите по настоящото споразумение или по допълващо споразумение, което е пряко причинено от коригиращите или компенсаторни мерки от датата на влизане в действие на коригиращите или компенсаторните мерки до датата на постановяване на арбитражното решение.
 2. Нивото на спиране на изпълнението на задълженията, поискано от страната


text:
ищец, и определянето на нивото на спиране на изпълнението на задълженията от арбитражния съд се основават на факти, които доказват, че пропуснатите ползи или причинените вреди произтичат пряко от прилагането на коригиращата или компенсаторната мярка и засяга конкретни стоки, доставчици на услуги, инвеститори или други икономически субекти, а не е само твърдение, предположение или далечна възможност.
 3. Нивото на пропуснатите или намалените ползи, поискано от страната ищец или определено от арбитражния съд:
 а)
 не включва наказателни обезщетения, лихви или хипотетични загуби на печалби или бизнес възможности;
 б)
 се намалява с всички предходни възстановявания на задължения обезщетения за вреди или други форми на компенсация, които вече са получени от съответните субекти или от съответната страна; и
 в)
 не включва приноса за пропуснатите ползи или причинените вреди чрез преднамерено или небрежно действие или бездействие на съответната страна или на което и да е лице или субект, по отношение на който са потърсени средства за правна защита вследствие на планираното спиране на изпълнението на задълженията.
 Член 762
 Условия за възстановяване на баланса, коригиращи, компенсаторни и защитни мерки
 Когато една от страните предприеме мярка съгласно член 374, член 411, член 469, член 501, член 506 или член 773, тази мярка се прилага само спрямо обхванатите разпоредби по смисъла на член 735 и съответства mutatis mutandis на условията, посочени в член 749, параграф 3.
 ДЯЛ II
 ОСНОВА ЗА СЪТРУДНИЧЕСТВО
 Член 763
 Демокрация, принципи на правовата държава и права на човека
 1. Страните продължават да отстояват споделените ценности и принципи на демокрацията, на правовата държава и зачитането на правата на човека, които стоят в основата на техните вътрешни и международни политики. Във връзка с това страните потвърждават, че зачитат Всеобщата декларация за правата на човека и международните договори в областта на правата на човека, по които са страни.
 2. Страните утвърждават тези споделени ценности и принципи в рамките на международните форуми. Страните си сътрудничат за утвърждаване на тези ценности и принципи, включително с или в трети държави.
 Член 764
 Борба с изменението на климата
 1. Страните смятат, че изменението на климата представлява екзистенциална заплаха за човечеството, и потвърждават ангажимента си за засилване на глобалния отговор на тази заплаха. Борбата срещу причиненото от човека изменение на климата, предвидена по процеса на Рамковата конвенция на ООН по изменение на климата (РКООНИК), и по-специално в Парижкото споразумение, прието от Конференцията на страните по Рамковата конвенция на ООН по изменение на климата на нейната 21-ва сесия (наричано по-нататък „Парижкото споразумение“), служи за вдъхновение във вътрешните и външните политики на Съюза и на Обединеното кралство. В съответствие с това всяка страна спазва Парижкото споразумение и процеса по РКООНИК и се въздържа от действия или бездействия, които биха били в съществено противоречие с предмета и целите на Парижкото споразумение.
 2. Страните се застъпват на международните форуми в полза на борбата с изменението на климата, включително като се ангажират с други държави и региони, за да повишат степента на своите амбиции за намаляване на емисиите на парникови газове.
 Член 765
 Борба с разпространението на оръжия за масово унищожение
 1. Страните считат, че разпространението


text:
на оръжия за масово унищожение („ОМУ“) и средствата за доставянето им, както за държавни, така и за недържавни образувания, представлява една от най-сериозните заплахи за международната стабилност и сигурност. Ето защо страните се споразумяват да си сътрудничат и да допринасят за борбата с срещу разпространението на оръжия за масово унищожение и средствата за доставянето им в пълно съответствие със и прилагане на национално ниво на съществуващите задължения по международни договори и споразумения за разоръжаване и неразпространение и други съответни международни задължения.
 2. Освен това страните се споразумяват да си сътрудничат и да допринасят за борбата с разпространението на оръжия за масово унищожение и средствата за доставянето им като:
 а)
 предприемат стъпки за подписване, ратифициране или присъединяване, както е уместно, към всички други съответни международни инструменти и за цялостното им изпълнение; и
 б)
 установяват ефективна система за национален контрол върху износа, чрез която да се контролират износът и транзитът на стоки, свързани с ОМУ, включително за контрол, свързан с ОМУ, упражняван спрямо крайната употреба на технологиите с възможна двойна употреба, и която съдържа ефективни санкции за нарушаване на контрола върху износа.
 3. Страните се споразумяват да установят редовен диалог по тези въпроси.
 Член 766
 Малки оръжия и леки въоръжения и други конвенционални оръжия
 1. Страните признават, че незаконното производство, прехвърляне и движение на малки оръжия и леки въоръжения („МОЛВ“), включително боеприпасите за тях, прекаленото им натрупване, лошото им управление, недостатъчно обезопасените запаси и неконтролираното им разпространение продължават да представляват сериозна заплаха за мира и международната сигурност.
 2. Страните се споразумяват да спазват и изцяло да изпълняват съответните си задължения за справяне с незаконната търговия с МОЛВ, включително боеприпасите за тях, съгласно действащите международни споразумения и резолюциите на Съвета за сигурност на ООН, както и своите ангажименти в рамките на други международни инструменти, приложими в тази област, като Програмата за действие на ООН за предотвратяване, борба и премахване на незаконната търговия с МОЛВ във всичките ѝ аспекти.
 3. Страните признават значението на националните системи за контрол на трансфера на конвенционални оръжия в съответствие със съществуващите международни стандарти. Страните признават значението на прилагането на този контрол по отговорен начин като принос за мира, сигурността и стабилността в международен и регионален план и за намаляване на човешкото страдание, както и за предотвратяване на отклоняването на конвенционални оръжия.
 4. В това отношение страните поемат задължение да прилагат изцяло Договора за търговията с оръжие и да си сътрудничат в рамките на този договор, включително за насърчаване на всеобщото му приемане и на пълното му прилагане от всички държави — членки на ООН.
 5. Ето защо страните се ангажират да си сътрудничат в усилията си за регулиране или подобряване на регулирането на международната търговия с конвенционални оръжия и за предотвратяване, борба и премахване на незаконната търговия с оръжие.
 6. Страните се споразумяват да установят редовен диалог по тези въпроси.
 Член 767
 Най-тежки престъпления, предизвикващи безпокойството на международната общност
 1. Страните потвърждават, че най-тежките престъпления, предизвикващи безпокойството на международната общност като цяло, не трябва да остават ненаказани и че тяхното ефективно наказателно преследване трябва да се осигури чрез


text:
предприемане на мерки на национално равнище и чрез засилване на международното сътрудничество, включително чрез Международния наказателен съд. Страните се споразумяват да подкрепят изцяло универсалния характер и целостта на Римския статут на Международния наказателен съд и свързаните с него инструменти.
 2. Страните се споразумяват да установят редовен диалог по тези въпроси.
 Член 768
 Борба с тероризма
 1. Страните си сътрудничат на двустранно, регионално и международно равнище с цел предотвратяване и борба с актовете на тероризъм във всички негови форми и проявления в съответствие с международното право, включително, когато е приложимо, международните споразумения, свързани с борбата с тероризма, международното хуманитарно право и международното право в областта на правата на човека, както и в съответствие с принципите на Устава на ООН.
 2. Страните засилват сътрудничеството в областта на борбата с тероризма, включително предотвратяването и противодействието на насилническия екстремизъм и финансирането на тероризма, с цел постигане на напредък по отношение на общите си интереси в областта на сигурността, като вземат предвид Глобалната стратегия на ООН за борба с тероризма и съответните резолюции на Съвета за сигурност на ООН, без да се засяга правоприлагането и съдебното сътрудничество по наказателноправни въпроси, както и обмена на разузнавателни данни.
 3. Страните се споразумяват да установят редовен диалог по тези въпроси. Този диалог ще има за цел, наред с другото, да насърчава и улеснява:
 а)
 споделянето на оценки на терористичната заплаха;
 б)
 обмена на най-добри практики и експертен опит в борбата с тероризма;
 в)
 оперативното сътрудничество и обмена на информация, и
 г)
 обмена на мнения във връзка със сътрудничеството в рамките на многостранни организации.
 Член 769
 Защита на личните данни
 1. Страните потвърждават ангажимента си да гарантират високо равнище на защита на личните данни. Те се стремят да работят съвместно за насърчаване на високи международни стандарти.
 2. Страните признават, че физическите лица имат право на защита на личните данни и неприкосновеността на личния живот и че високите стандарти в това отношение допринасят за доверието в цифровата икономика и за развитието на търговията, и са ключов фактор за ефективно сътрудничеството в областта на правоприлагането. За тази цел страните се задължават да спазват, всеки в рамките на съответните си законови и подзаконови актове, ангажиментите, които са поели в настоящото споразумение във връзка с това право.
 3. Страните си сътрудничат на двустранно и многостранно равнище при спазване на съответните си законови и подзаконови нормативни актове. Това сътрудничество може да включва диалог, обмен на експертен опит и сътрудничество в областта на правоприлагането, по целесъобразност, във връзка със защитата на личните данни.
 4. Когато в настоящото споразумение или в евентуално допълващо споразумение е предвидено предаване на лични данни, това предаване се извършва в съответствие с правилата на предаващата страна относно международното предаване на лични данни. От съображения за правна сигурност настоящият параграф не засяга прилагането на специалните разпоредби на настоящото споразумение, свързани с предаването на лични данни, по-специално член 202 и член 525, както и шеста част, дял I. Когато е необходимо, всяка страна полага максимални усилия, като спазва своите правила за международно предаване на лични данни, за да установи необходимите гаранции за предаването


text:
на лични данни, като взема предвид всички препоръки на Съвета за партньорство съгласно член 7, параграф, 4, буква з).
 Член 770
 Сътрудничество в световен мащаб по въпроси от съвместен интерес в областта на икономиката, околната среда и социалната политика
 1. Страните признават значението на сътрудничеството в световен мащаб за решаването на въпросите от съвместен интерес в областта на икономиката, околната среда и социалната политика. Когато това е в техен взаимен интерес, те насърчават намирането на многостранни решения на общите проблеми.
 2. Като запазват автономността си при вземането на решения и без да се засягат другите разпоредби на настоящото споразумение или на евентуално допълващо споразумение, страните се стремят да си сътрудничат по текущи и нововъзникващи глобални въпроси от общ интерес, като мира и сигурността, изменението на климата, устойчивото развитие, трансграничното замърсяване, опазването на околната среда, цифровизацията, общественото здраве и защитата на потребителите, данъчното облагане, финансовата стабилност и свободната и справедлива търговия и инвестиции. За тази цел страните се стремят да поддържат постоянен и ефективен диалог и да координират позициите си в многостранните организации и форуми, в които участват, като Организацията на обединените нации, Групата на седемте (Г-7) и Групата на двадесетте (Г-20), Организацията за икономическо сътрудничество и развитие, Международния валутен фонд, Световната банка и Световната търговска организация.
 Член 771
 Съществени елементи
 Член 763, параграф 1, член 764, параграф 1 и член 765, параграф 1 представляват основни елементи на партньорството, установено с настоящото споразумение и евентуално допълващо споразумение.
 ДЯЛ III
 ИЗПЪЛНЕНИЕ НА ЗАДЪЛЖЕНИЯ И ПРЕДПАЗНИ МЕРКИ
 Член 772
 Изпълнение на задълженията, описани като съществени елементи
 1. В случай че някоя от страните счита, че е налице сериозно и съществено неизпълнение от другата страна на някое от задълженията, описани като съществени елементи в член 771, тя може да реши да прекрати или спре действието на настоящото споразумение или на евентуално допълващо споразумение изцяло или частично.
 2. Преди да направи това, страната, която се позовава на прилагането на настоящия член, отправя искане към Съвета за партньорство за незабавно заседание, за да се потърси своевременно и взаимноприемливо решение. Ако в срок от 30 дни от датата на искането към Съвета за партньорство не бъде намерено взаимноприемливо решение, страната предприема мерките, посочени в параграф 1.
 3. Мерките, посочени в параграф 1, се прилагат при пълно спазване на международното право и са пропорционални. Предимство се дава на мерките, които в най-малка степен засягат функционирането на настоящото споразумение и на евентуални допълващи споразумения.
 4. Страните считат, че за да представлява дадена ситуация сериозно и съществено неизпълнение на някое от задълженията, описани като съществени елементи в член 771, тежестта и естеството ѝ трябва да бъдат от изключителен характер, който застрашава мира и сигурността или има международни последици. От съображения за правна сигурност действие или бездействие, което съществено противоречи на предмета и целта на Парижкото споразумение, винаги се счита за сериозно и съществено неизпълнение на задълженията за целите на настоящия член.
 Член 773
 Предпазни мерки
 1. Ако възникнат сериозни икономически, обществени или екологични затруднения от секторно или регионално естество, включително във връзка с риболовните дейности и зависимите от тях общности,


text:
които могат да продължат да съществуват, засегнатата страна може едностранно да предприеме подходящи предпазни мерки. Обхватът и продължителността на подобни защитни мерки се ограничават до това, което е строго необходимо за коригиране на ситуацията. Приоритет се дава на мерки, които нарушават в най-малка степен функционирането на настоящото споразумение.
 2. Съответната страна уведомява незабавно другата страна чрез Съвета за партньорство и предоставя цялата релевантна информация. Страните започват веднага консултации в рамките на Съвета за партньорство с цел постигане на взаимноприемливо решение.
 3. Съответната страна не може да предприема защитни мерки преди изтичането на един месец, считано от датата на уведомяването, посочено в параграф 2, освен ако процедурата по консултация по параграф 2 не е приключила по взаимно съгласие преди изтичане на посочения срок. Когато изключителни обстоятелства, изискващи незабавни действия, изключват предварителното разглеждане, засегнатата страна може да приложи незабавно защитните мерки, които са строго необходими за коригиране на ситуацията.
 Съответната страна уведомява незабавно Съвета за партньорство за предприетите мерки и предоставя цялата релевантна информация.
 4. Ако предпазна мярка, предприета от засегнатата страна, създава дисбаланс между правата и задълженията по настоящото споразумение или по евентуално допълващо споразумение, другата страна може да предприеме такива пропорционални мерки за възстановяване на баланса, каквито са строго необходими за отстраняване на дисбаланса. Приоритет се дава на мерки, които нарушават в най-малка степен функционирането на настоящото споразумение. Параграфи 2—4 се прилагат mutatis mutandis по отношение на подобни мерки за възстановяване на баланса.
 5. Всяка страна може, без преди това да е прибягвала до консултации по член 738, да започне арбитражната процедура, посочена в член 739 с цел оспорване на мярка, предприета от другата страна при прилагането на параграфи 1—5 от настоящия член.
 6. Защитните мерки, посочени в параграф 1, и мерките за възстановяване на баланса по параграф 5 могат да бъдат предприети и във връзка с допълващо споразумение, освен ако в него не е предвидено друго.
 СЕДМА ЧАСТ
 ЗАКЛЮЧИТЕЛНИ РАЗПОРЕДБИ
 Член 774
 Териториален обхват
 1. Настоящото споразумение се прилага за:
 а)
 териториите, за които се прилагат ДЕС, ДФЕС и Договорът за създаване на Европейската общност за атомна енергия, и при условията, предвидени в тези договори; и
 б)
 територията на Обединеното кралство.
 2. Настоящото споразумение се прилага също така в департамент Гърнзи, департамент Джърси и остров Ман в степента, определена във втора част, пета позиция и член 520.
 3. Настоящото споразумение не се прилага спрямо Гибралтар и няма каквото и да е действие по отношение на тази територия.
 4. Настоящото споразумение не се прилага в отвъдморските територии, които имат специални отношения с Обединеното кралство: Ангила; Бермуда; Британската антарктическа територия; Британски територии в Индийския океан; Британски Вирджински острови; Кайманови острови; Фолкландски острови; Монтсерат; острови Питкерн, Хендерсън, Дюсие и Оено; Света Елена, Възнесение и Тристан да Куня; Южна Джорджия и Южните Сандвичеви острови; острови Търкс и Кайкос.
 Член 775
 Връзка с други споразумения
 Настоящото споразумение и евентуално допълващо споразумение се прилагат, без да се засягат по-ранни двустранни споразумения между Обединеното кралство, от една страна, и Съюза и Европейската общност за атомна енергия, от друга страна. Страните потвърждават задълженията си за изпълнението на


text:
всяко такова споразумение.
 Член 776
 Преглед
 Страните съвместно извършват преглед на изпълнението на настоящото споразумение и на допълващите го споразумения, както и на всички свързани с тях въпроси пет години след влизането на настоящото споразумение в сила и на всеки пет години след това.
 Член 777
 Класифицирана информация и чувствителна некласифицирана информация
 Никоя от разпоредбите на настоящото споразумение или на евентуално допълващо споразумение не може да се тълкува като задължаваща някоя от страните да предоставя класифицирана информация.
 Класифицираната информация или материали, предоставени или обменени между страните по настоящото споразумение или евентуално допълващо споразумение, се обработват и защитават в съответствие със Споразумението относно процедурите за сигурност при обмен и защита на класифицирана информация и всички договорености за изпълнение, сключени по него.
 Страните се договарят относно инструкциите за обработване, за да осигурят защитата на чувствителната некласифицирана информация, която обменят помежду си.
 Член 778
 Неразделни части от настоящото споразумение
 1. Протоколите, приложенията, допълненията и бележките под линия към настоящото споразумение съставляват неразделна част от настоящото споразумение.
 2. Всяко от приложенията към настоящото споразумение, включително допълненията към него, представлява неразделна част от раздел, глава, дял, позиция или протокол, които се отнасят до това приложение или към които се прави позоваване в същото приложение. От съображения за правна сигурност се уточнява, че:
 а)
 приложение 1 е неразделна част от първа част, дял III;
 б)
 приложения 2, 3, 4, 5, 6, 7, 8 и 9 представляват неразделна част от втора част, първа позиция, дял I, глава 2;
 в)
 приложение 10 представлява неразделна част от втора част, първа позиция, дял I, глава 3;
 г)
 приложения 11, 12, 13, 14, 15, 16 и 17 представляват неразделна част от втора част, първа позиция, дял I, глава 4;
 д)
 приложение 18 представлява неразделна част от втора част, първа позиция, дял I, глава 5;
 е)
 приложения 19, 20, 21, 22, 23 и 24 представляват неразделна част от втора част, първа позиция, дял II;
 ж)
 приложение 25 представлява неразделна част от втора част, първа позиция, дял VI;
 з)
 приложения 26, 27, 28 и 29 представляват неразделна част от втора част, първа позиция, дял VIII;
 и)
 приложение 27 представлява неразделна част от втора част, първа позиция, дял XI;
 й)
 приложение 30 и всяко приложение, прието съгласно член 454, представляват неразделна част от втора част, втора позиция, дял II;
 к)
 приложение 31 представлява неразделна част от втора част, трета позиция, дял I;
 л)
 приложения 32, 33 и 34 представляват неразделна част от втора част, трета позиция, дял II;
 м)
 приложения 35, 36, 37 и 38 представляват неразделна част от втора част, пета позиция;
 н)
 приложение 39 е неразделна част от трета част, дял II;
 о)
 приложение 40 е неразделна част от трета част, дял III;
 п)
 приложение 41 е неразделна част от трета част, дял V;
 р)
 приложение 42 е неразделна част от трета част, дял VI;
 с)
 приложение 43 е неразделна част от трета част, дял VII;
 т)
 приложение 44 е неразделна част от трета част, дял IX;
 у)
 приложение 45 е неразделна част от трета част, дялове III, VII и XI;
 ф)


text:
приложение 46 е неразделна част от трета част, дял XI;
 х)
 приложение 47 e неразделна част от пета част, глава 1, раздел 2;
 ч)
 приложения 48 и 49 представляват неразделна част от шеста част, дял I;
 ц)
 приложението към протокола относно административното сътрудничество и борбата с измамите в областта на данъка върху добавената стойност и за взаимопомощта при събиране на вземания, свързани с данъци и мита, представлява неразделна част от Протокола относно административното сътрудничество и борбата с измамите в областта на данъка върху добавената стойност и за взаимопомощта при събиране на вземания, свързани с данъци и мита;
 ш)
 приложения SSC-1, SSC-2, SSC-3, SSC-4, SSC-5, SSC-6, SSC-7 и SSC-8 и допълненията към тях представляват неразделна част от Протокола относно координацията в областта на социалната сигурност.
 Член 779
 Прекратяване
 Всяка от страните може да прекрати действието на настоящото споразумение чрез писмено уведомление по дипломатически път. Настоящото споразумение и евентуално допълващо споразумение престават да бъдат в сила на първия ден от дванадесетия месец след датата на уведомлението.
 Член 780
 Автентични текстове
 Настоящото споразумение е съставено в два еднообразни екземпляра на английски, български, гръцки, датски, естонски, ирландски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език. До 30 април 2021 г. всички езикови версии на споразумението се подлагат на процес на окончателна правно-езикова редакция. Независимо от предходното изречение, процесът на окончателна правно-езикова редакция на текста на споразумението на английски език завършва най-късно в деня, посочен в член 783, параграф 1, ако този ден е преди 30 април 2021 г.
 Текстовете на езиците, получени в резултат на горепосочения процес на окончателна правно-езикова редакция, заменят ab initio подписаните версии на споразумението и се установяват като автентични и окончателни чрез размяна на дипломатически ноти между страните.
 Член 781
 Бъдещи присъединявания към Съюза
 1. Съюзът уведомява Обединеното кралство за всяко ново искане за присъединяване на трета държава към Съюза.
 2. В хода на преговорите между Съюза и третата държава относно присъединяването на тази държава към Съюза (87) Съюзът се стреми:
 а)
 по искане на Обединеното кралство и, доколкото е възможно, да предоставя всякаква информация относно всеки въпрос, обхванат от настоящото споразумение и от евентуално допълващо споразумение; и
 б)
 да вземе предвид всички опасения, изразени от Обединеното кралство.
 3. Съветът за партньорство проучва всички последици от присъединяването на трета държава към Съюза върху настоящото споразумение и евентуално допълващо споразумение достатъчно време преди датата на такова присъединяване.
 4. Доколкото е необходимо, преди влизането в сила на споразумението за присъединяване на трета държава към Съюза Обединеното кралство и Съюзът:
 а)
 изменят настоящото споразумение или всяко допълващо споразумение,
 б)
 въвеждат с решение на Съвета за партньорство всякакви други необходими изменения или преходни договорености по отношение на настоящото споразумение или на евентуално допълващо споразумение; или
 в)
 решават в рамките на Съвета за партньорство дали:
 i)
 да прилагат член 492 по отношение на гражданите на тази трета държава; или
 ii)
 да установят преходни договорености по отношение на член 492 по отношение на тази трета държава и нейните граждани, след като тя се присъедини


text:
към Съюза.
 5. При липса на решение по параграф 4, буква в), подточка i) или ii) от настоящия член до влизането в сила на споразумението за присъединяване на съответната трета държава към Съюза, член 492 не се прилага за гражданите на тази трета държава.
 6. В случай че Съветът за партньорство установи преходни договорености, както е посочено в параграф 4, буква в), подточка ii), той посочва тяхната продължителност. Съветът за партньорство може да удължи срока на действие на тези преходни разпоредби.
 7. Преди изтичането на срока на действие на преходните договорености, посочени в параграф 4, буква в), подточка ii) от настоящия член, Съветът за партньорство решава дали член 492 да се прилага по отношение на гражданите на тази трета държава след края на преходните договорености. При липса на такова решение член 492 не се прилага по отношение на гражданите на тази трета държава след края на преходните договорености.
 8. Параграф 4, буква в) и параграфи 5—7 не засягат прерогативите на Съюза по вътрешното му законодателство.
 9. От съображения за правна сигурност, без да се засягат параграф 4, буква в) и параграфи 5—7, настоящото споразумение се прилага по отношение на нова държава — членка на Европейския съюз, от датата на присъединяване на тази нова държава членка към Европейския съюз.
 Член 782
 Временна разпоредба за предаване на Обединеното кралство на лични данни
 1. За срока на определения период предаването на лични данни от Съюза към Обединеното кралство не се счита за предаване на трета държава съгласно правото на Съюза, при условие че се прилага законодателството на Обединеното кралство за защита на данните към 31 декември 2020 г., както е запазено и включено в правото на Обединеното кралство със Закона за (оттегляне от) Европейския съюз от 2018 г. и изменено с регламентите от 2019 г. за защита на данните, неприкосновеността на личния живот и за електронните съобщения (изменения и т.н.) (Напускане на ЕС) (SI 2019/419) (88) („приложимият режим за защита на данните“), и при условие че Обединеното кралство не упражнява определените правомощията без съгласието на Съюза в рамките на Съвета за партньорство.
 2. При спазване на параграфи 3—11 параграф 1 се прилага и по отношение на предаването на лични данни от Исландия, Княжество Лихтенщайн и Кралство Норвегия към Обединеното кралство през определения период, определен съгласно правото на Съюза, прилагано в тези държави по силата на Споразумението за Европейското икономическо пространство, съставено в Порто на 2 май 1992 г., докато параграф 1 се прилага за предаването на лични данни от Съюза към Обединеното кралство, при условие че тези държави уведомят писмено и двете страни за изричното си съгласие да прилагат тази разпоредба.
 3. За целите на настоящия член „определени правомощия“ означава правомощията за:
 а)
 приемане на регламенти съгласно членове 17A, 17C и 74A от Закона на Обединеното кралство за защита на данните от 2018 г.;
 б)
 издаване на нов документ, в който се посочват стандартни клаузи за защита на данните съгласно член 119А от Закона на Обединеното кралство за защита на данните от 2018 г.;
 в)
 одобряване на нов проект на кодекс за поведение


text:
съгласно член 40, параграф 5 от Общия регламент на Обединеното кралство относно защитата на данните („ОРЗД на Обединеното кралство“), различен от кодекс за поведение, на който не може да се разчита, за да се осигурят подходящи гаранции за предаването на лични данни на трета държава съгласно член 46, параграф 2, буква д) от ОРЗД на Обединеното кралство;
 г)
 одобряване на нов сертификационен механизъм съгласно член 42, параграф 5 от ОРЗД на Обединеното кралство, различен от сертификационните механизми, на които не може да се разчита, за да се осигурят подходящи гаранции за предаването на лични данни на трета държава съгласно член 46, параграф 2, буква е) от ОРЗД на Обединеното кралство;
 д)
 одобряване на нови задължителни корпоративни правила съгласно член 47 от ОРЗД на Обединеното кралство;
 е)
 разрешаване на нови договорни клаузи, посочени в член 46, параграф 3, буква а) от ОРЗД на Обединеното кралство; или
 ж)
 разрешаване на нови административни договорености, посочени в член 46, параграф 3, буква б) от ОРЗД на Обединеното кралство.
 4. „Определеният период“ започва от датата на влизане в сила на настоящото споразумение и приключва, при спазване на параграф 5, на една от следните дати, в зависимост от това коя от двете дати настъпи по-рано:
 а)
 датата, на която Европейската комисия е приела решения относно адекватността на нивото на защита по отношение на Обединеното кралство съгласно член 36, параграф 3 от Директива (ЕС) 216/680 и съгласно член 45, параграф 3 от Регламент (ЕС) 2016/679, или
 б)
 датата, която е четири месеца след началото на определения период, като срокът се удължава с два допълнителни месеца, освен ако една от страните не възрази.
 5. При спазване на параграфи 6 и 7, ако по време на определения период Обединеното кралство измени приложимия режим за защита на данните или упражни определените правомощия без съгласието на Съюза в рамките на Съвета за партньорство, определеният период изтича на датата, на която правомощията са упражнени или изменението влиза в сила.
 6. Позоваванията на упражняването на определените правомощия в параграфи 1 и 5 не включват упражняването на такива правомощия, чийто ефект е ограничен до привеждане в съответствие със съответното законодателство на Съюза в областта на защитата на данните.
 7. Всичко, което иначе би представлявало изменение на приложимия режим за защита на данните и което:
 а)
 е направено със съгласието на Съюза в рамките на Съвета за партньорство; или
 б)
 е ограничено до привеждане в съответствие със съответното законодателство на Съюза за защита на данните;
 не се разглежда като изменение на приложимия режим за защита на данните за целите на параграф 5, а вместо това се разглежда като част от приложимия режим за защита на данните за целите на параграф 1.
 8. За целите на параграфи 1, 5 и 7 „съгласието на Съюза в рамките на Съвета за партньорство“ означава:
 а)
 решение на Съвета за партньорство, както е описано в параграф 11; или
 б)
 съгласие, което се счита за дадено, както е описано в параграф 10.
 9. Когато Обединеното кралство уведоми Съюза, че предлага да упражни определените правомощия или предлага изменение на приложимия режим за


text:
защита на данните, всяка от страните може да поиска, в срок от пет работни дни, заседание на Съвета за партньорство, което трябва да се проведе в срок от две седмици от искането.
 10. Ако не е поискано такова заседание, се счита, че Съюзът е дал съгласието си за такова упражняване или изменение в определения период.
 11. Ако е поискано такова заседание, на това заседание Съветът за партньорство разглежда предложеното упражняване или изменение и може да приеме решение, в което заявява съгласие с упражняването или изменението в определения период.
 12. Обединеното кралство уведомява Съюза, доколкото това е разумно възможно, когато по време на определения период въведе нов инструмент, на който може да се разчита за предаване на лични данни на трета държава съгласно член 46, параграф 2, буква а) от ОРЗД на Обединеното кралство или раздел 75, параграф 1, буква a) от Закона на Обединеното кралство за защита на данните от 2018 г. по време на определения период. След уведомление от страна на Обединеното кралство съгласно настоящия параграф Съюзът може да поиска свикване на заседание на Съвета за партньорство за обсъждане на съответния инструмент.
 13. Шеста част, дял I не се прилага за спорове, свързани с тълкуването и прилагането на настоящия член.
 Член 783
 Влизане в сила и временно прилагане
 1. Настоящото споразумение влиза в сила на първия ден от месеца, следващ месеца, през който двете страни са се уведомили взаимно, че са изпълнили съответните си вътрешни изисквания и процедури за установяване на съгласието си да бъдат обвързани.
 2. Страните се споразумяват да прилагат временно настоящото споразумение от 1 януари 2021 г., при условие че преди тази дата са се уведомили взаимно, че съответните им вътрешни изисквания и процедури, необходими за временното прилагане, са изпълнени. Временното прилагане се прекратява на една от следните дати, в зависимост от това коя от двете настъпи по-рано:
 а)
 28 февруари 2021 г. или друга дата, определена от Съвета за партньорство; или
 б)
 датата, посочена в параграф 1.
 3. Считано от датата, от която настоящото споразумение се прилага временно, страните приемат позоваванията в настоящото споразумение на „датата на влизане в сила на настоящото споразумение” или на „влизането в сила на настоящото споразумение“ като позовавания на датата, от която настоящото споразумение се прилага временно.
 Съставено в Брюксел и Лондон на тридесети декември две хиляди и двадесета година.
 Hecho en Bruselas y Londres, el treinta de diciembre de dos mil veinte.
 V Bruselu a v Londýně dne třicátého prosince dva tisíce dvacet.
 Udfærdiget i Bruxelles og London, den tredivte december to tusind og tyve.
 Geschehen zu Brüssel und London am dreißigsten Dezember zweitausendzwanzig.
 Kahe tuhande kahekümnenda aasta detsembrikuu kolmekümnendal päeval Brüsselis ja Londonis.
 Έγινε στις Βρυξέλλες και στο Λονδίνο, στις τριάντα Δεκεμβρίου δύο χιλιάδες είκοσι.
 Done at Brussels and London on the thirtieth day of December in the year two thousand and twenty.
 Fait à Bruxelles et à Londres, le trente décembre deux mille vingt.
 Arna dhéanamh sa Bhruiséil agus i Londain, an tríochadú lá de mhí na Nollag an bhliain dhá mhíle fiche.
 Sastavljeno u Bruxellesu i


text:
Londonu tridesetog prosinca godine dvije tisuće dvadesete.
 Fatto a Bruxelles e Londra, addì trenta dicembre duemilaventi.
 Briselē un Londonā, divi tūkstoši divdesmitā gada trīsdesmitajā decembrī.
 Priimta du tūkstančiai dvidešimtų metų gruodžio trisdešimtą dieną Briuselyje ir Londone.
 Kelt Brüsszelben és Londonban, a kétezer-huszadik év december havának harmincadik napján.
 Magħmul fi Brussell u Londra, fit-tletin jum ta’ Diċembru fis-sena elfejn u għoxrin.
 Gedaan te Brussel en Londen, dertig december tweeduizend twintig.
 Sporządzono w Brukseli i Londynie dnia trzydziestego grudnia roku dwa tysiące dwudziestego.
 Feito em Bruxelas e em Londres, em trinta de dezembro de dois mil e vinte.
 Întocmit la Bruxelles și la Londra la treizeci decembrie două mii douăzeci.
 V Bruseli a Londýne tridsiateho decembra dvetisícdvadsať.
 V Bruslju in Londonu, tridesetega decembra dva tisoč dvajset.
 Tehty Brysselissä ja Lontoossa kolmantenakymmenentenä päivänä joulukuuta vuonna kaksituhattakaksikymmentä.
 Som skedde i Bryssel och i London den trettionde december år tjugohundratjugo.
 (1) За целите на настоящия член заинтересованите страни се определят съгласно член 6, параграф 11 от Антидъмпинговото споразумение и член 12, параграф 9 от Споразумението за субсидиите и изравнителните мерки.
 (2) Операции по съхранение, като охлаждане, замразяване или проветряване, се считат за недостатъчни по смисъла на буква а), докато операции като мариноване, изсушаване или опушване, които са предназначени да придадат на даден продукт специални или различни характеристики, не се считат за недостатъчни.
 (3) За искания за информация съгласно член 62, параграф 2, отправени до митнически орган на страната износител през първите три месеци от прилагането на настоящото споразумение, срокът е 12 месеца.
 (4) G/TBT/9, 13 ноември 2000 г., приложение 4.
 (5) От съображения за правна сигурност се уточнява, че за целите по-специално на настоящата глава, понятието „лице“ включва всяко сдружение на лица, което не е юридическо лице, но е с призната правоспособност да извършва правни действия съгласно приложимото право.
 (6) Въздухоплавателни услуги или свързани услуги в подкрепа на въздухоплавателните услуги включват, без това изброяване да е изчерпателно, следните услуги: въздушен транспорт; услуги, предоставяни чрез използване на въздухоплавателно средство, чиято основна цел не е превоз на стоки или пътници, например въздушно обучение за борба с пожари, разглеждане на забележителности, пръскане, земемерство, картографиране, фотография, скачане с парашут, теглене на планери, вдигане с хеликоптер за дърводобив и строителство и други въздушни селскостопански, промишлени и инспекционни услуги; отдаване под наем на самолети с екипаж; и услуги по експлоатация на летища.
 (7) Националният морски каботаж обхваща: за Съюза, без да се засяга обхватът от дейности, които могат да бъдат считани за „каботаж “ съгласно съответното национално законодателство, пътническия или товарния транспорт между пристанище или точка, разположена в държава членка, и друго пристанище или точка, разположена в същата държава членка, включително върху нейния континентален шелф, както е предвидено в Конвенцията на ООН по морско право, както и трафика, който започва и завършва в същото пристанище или точка, разположена в държава членка; за Обединеното кралство, пътническия или товарния транспорт между пристанище или точка, разположена в Обединеното кралство, и друго пристанище или точка, разположена в Обединеното кралство, включително върху нейния континентален шелф, както е предвидено в Конвенцията на ООН по морско право, както


text:
и трафика, който започва и завършва в същото пристанище или точка, разположена в Обединеното кралство.
 (8) От съображения за правна сигурност се уточнява, че терминът „дейности, извършвани в процеса на упражняване на държавна власт“, когато се използва във връзка с мерки на някоя от страните, засягащи предоставянето на услуги, включва „услуги, предоставяни при упражняване на държавна власт“ съгласно определението в член 124, буква п).
 (9) От съображения за правна сигурност се уточнява, че морските превозвачи, посочени в настоящата буква, се считат за юридически лица на дадена страна само по отношение на тяхната дейност, свързана с доставката на услуги за морски транспорт.
 (10) Буква a), подточки i)—iii) от член 128 не обхващат мерките, предприети с цел ограничаване на производството на селскостопански или рибни продукти.
 (11) Буква а), подточка iii) от член 128 не обхваща мерки на някоя от страните, които ограничават вложените средства за предоставяне на услуги.
 (12) От съображения за правна сигурност се уточнява, че член 132, параграф 1, буква е) не засяга разпоредбите на член 207.
 (13) Буква а), подточка iii) от член 135 не обхваща мерки на някоя от страните, които ограничават вложените средства за предоставяне на услуги.
 (14) В случаите, когато образователната или квалификационната степен не е придобита в съответната страна, на чиято територия се предоставя услугата, тази страна може да прецени дали степента е равностойна на образователната степен, изисквана на нейна територия.
 (15) В случаите, когато образователната или квалификационната степен не е придобита в съответната страна, на чиято територия се предоставя услугата, тази страна може да прецени дали степента е равностойна на образователната степен, изисквана на нейна територия.
 (16) От ръководните служители и специалистите може да се изисква да докажат, че притежават професионалната квалификация и опит, необходими на юридическото лице, в което са прехвърлени.
 (17) При все че ръководителите не изпълняват пряко задачи, касаещи действителното предоставяне на услугите, това не им пречи при изпълнението на задълженията си, описани по-горе, да изпълняват такива задачи, които може да са необходими за предоставянето на услугите.
 (18) Приемащото предприятие може да бъде задължено да представи за предварително одобрение програмата на обучението, обхващаща продължителността на престоя, от която да бъде видно, че престоят е с цел обучение. За AT, CZ, DE, FR, ES, HU и LT обучението трябва да бъде свързано с получената университетска диплома.
 (19) Като се стремят да балансират ограниченията на ресурсите спрямо потенциалната тежест за предприятията, в случаите, когато това е разумно, компетентните органи могат да изискат цялата информация да бъде представена в определен формат, за да се счита за „пълна за целите на обработването“.
 (20) Компетентните органи могат да изпълнят изискването, посочено в подточка ii), като информират предварително заявителя в писмена форма, включително чрез публикувана мярка, че липсата на отговор след определен срок от датата на подаване на заявлението указва приемане на заявлението. Уточнението „писмено“ би трябвало да се разбира като включващо и електронен формат.
 (21) Такава „възможност“ не изисква от компетентния орган да предоставя удължаване на сроковете.
 (22) Компетентните органи не носят отговорност за забавяния поради причини извън тяхната компетентност.
 (23) От съображения за правна сигурност


text:
се уточнява, че настоящият член не може да се тълкува по начин, който възпрепятства договарянето и сключването на едно или повече споразумения между страните относно признаването на професионалните квалификации при условия и изисквания, различни от предвидените в настоящия член.
 (24) От съображения за правна сигурност се уточнява, че тези договорености не водят до автоматично признаване на квалификациите, а определят, в интерес и на двете страни, условията за компетентните органи, предоставящи признаване.
 (25) Поисканата информацията се обработва в съответствие с правилата за поверителност.
 (26) Административните такси не включват плащания за права за използване на ограничени ресурси и задължителни вноски за предоставяне на универсални услуги.
 (27) По смисъла на настоящия член „недискриминационно“ означава третиране като най-облагодетелствана нация и национално третиране съгласно дефинициите в членове 129, 130, 136 и 137, както и при срокове и условия не по-малко благоприятни от тези, предоставяни на който и да е друг ползвател на подобни обществени далекосъобщителни мрежи или услуги в аналогични ситуации.
 (28) Настоящият член не се прилага за услугите за роуминг в рамките на Европейския съюз, които представляват търговски мобилни услуги, предоставяни по силата на търговски договор между доставчици на обществени далекосъобщителни преносни услуги, които дават възможност на краен потребител да използва националното си мобилно устройство или друго устройство за услуги за пренос на глас, данни или текстови съобщения в държава членка, различна от държавата, в която се намира националната обществена далекосъобщителна преносна мрежа на крайния потребител.
 (29) От съображения за правна сигурност се уточнява, че това изменение се прилага за „услуги, предоставяни при упражняване на държавна власт“ в член 124, буква о), както то се прилага за „дейности, извършвани в процеса на упражняване на държавна власт“ в член 124, буква е).
 (30) От съображения за правна сигурност се уточнява, че тази разпоредба не възпрепятства никоя от страните да приема или да запазва в сила мерки от пруденциални съображения по отношение на клонове, установени на нейна територия от юридически лица в другата страна.
 (31) От съображения за правна сигурност се уточнява, че за целите на настоящия дял правото на Съюза е част от правото на юрисдикцията по произход на адвокатите, посочени в буква д), подточка i) от настоящия член.
 (32) „Услуги по арбитраж, помирение и медиация“ означава изготвянето на документи, които трябва да бъдат представени, подготовката за явяване и явяването пред арбитър, помирител или медиатор по спор, свързан с прилагането и тълкуването на закона. Това не включва услуги по арбитраж, помирение и медиация при спорове, които не включват прилагането и тълкуването на правото, съпътстващи консултантските услуги в областта на управлението. Това не включва и дейността като арбитър, помирител или медиатор. Като подкатегория услугите по международен правен арбитраж, помирение или медиация се отнасят до едни и същи услуги, когато в спора участват страни от две или повече държави.
 (33) От съображения за правна сигурност се уточнява, че за целите на настоящия параграф „определени правни услуги“ означава, за услуги, предоставяни в Съюза, правни услуги във връзка с правото на Обединеното кралство или която и да е част от него и международното публично право (с изключение на правото


text:
на Съюза), а за услуги, предоставяни в Обединеното кралство — правни услуги във връзка с правото на държавите членки (включително правото на Съюза) и международното публично право (с изключение на правото на Съюза).
 (34) От съображения за правна сигурност се уточнява, че „условия с общо приложение“ се отнася до условия, формулирани по обективен начин, които се прилагат хоризонтално за неидентифициран брой икономически оператори и по този начин обхващат редица ситуации и случаи.
 (35) От съображения за правна сигурност се уточнява, че сериозни затруднения, свързани с платежния баланс, или външни финансови затруднения, или заплаха от такива, могат да бъдат причинени от, наред с други фактори, сериозни затруднения, свързани с паричната или свързаната с валутния курс политика, или от заплаха от такива.
 (36) Всяка страна може да определи съответната дата на подаване на заявката в съответствие със собственото си законодателство.
 (37) Този раздел не се прилага за закрилата, позната в Обединеното кралство като право върху промишлен дизайн.
 (38) За целите на настоящия дял терминът „продукт за растителна защита“ се определя за всяка страна от съответното законодателство на страните.
 (39) От съображения за правна сигурност и доколкото се допуска от правото на дадена страна, терминът „федерации и сдружения“ включва поне органи за колективно управление на права и органи за професионална защита, които са признати по надлежния ред като имащи право да представляват носители на права върху интелектуална собственост.
 (40) За Съюза компетентният орган означава митническите органи.
 (41) От съображения за правна сигурност се уточнява, че прилагането на задължението за национално третиране, предвидено в настоящия член, подлежи на изключенията, посочени в приложение 25, раздел Б, подраздели Б1 и Б2, бележка 3.
 (42) Регламент (ЕС) No 2019/942 на Европейския парламент и на Съвета от 5 юни 2019 г. за създаване на Агенция на Европейския съюз за сътрудничество между регулаторите на енергия (ОВ ЕС L 158, 14.6.2019 г., стр. 22).
 (43) Регламент (ЕС) 2019/943 на Европейския парламент и на Съвета от 5 юни 2019 г. относно вътрешния пазар на електроенергия (ОВ ЕС L 158, 14.6.2019 г., стр. 54) или предшестващи го регламенти: ОВ ЕС L 176, 15.7.2003 г., стр. 1 и ОВ ЕС L 211, 14.8.2009, стр. 15.
 (44) Директива 2009/73/ЕО на Европейския парламент и на Съвета от 13 юли 2009 г. относно общите правила за вътрешния пазар на природен газ (ОВ ЕС L 211, 14.8.2009 г., стр. 94) или предшестващата я директива: ОВ ЕС L 176, 15.7.2003 г., стр. 57.
 (45) Регламент (ЕС) No 838/2010 на Комисията от 23 септември 2010 г. за определяне на указания относно механизма за компенсиране между операторите на преносни мрежи и на общ регулаторен подход по отношение на таксите за пренос (ОВ ЕС L 250, 24.9.2010 г., стр. 5).
 (46) Регламент (ЕО) No 715/2009 на Европейския парламент и на Съвета от 13 юли 2009 г. относно условията за достъп до газопреносни мрежи за природен газ и за отмяна на Регламент (ЕО) No 1775/2005 (ОВ ЕС L 211, 14.8.2009 г., стр. 36).
 (47) Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на


text:
енергия от възобновяеми източници (ОВ ЕС L 328, 21.12.2018 г., стр. 82).
 (48) Директива 2012/27/ЕС на Европейския парламент и на Съвета от 25 октомври 2012 г. относно енергийната ефективност (ОВ ЕС L 315, 14.11.2012 г., стр. 1).
 (49) За Съюза тези принципи включват принципа на предпазните мерки.
 (50) За Обединеното кралство „малки и средни предприятия“ означава малки и микропредприятия.
 (51) В случая на Обединеното кралство за важни регулаторни мерки се считат значимите регулаторни мерки съгласно определението за такива мерки в правилата и процедурите на Обединеното кралство.
 (52) От съображения за правна сигурност се уточнява, че във връзка с прилагането на настоящото споразумение на територията на Съюза при позоваването на „подхода на предпазливост“ се има предвид „принципът на предпазливост“.
 (53) За тази цел дискриминацията означава, че е налице по-неблагоприятно третиране на икономически оператор в сравнение с други в сходни ситуации и че това различно третиране не е обосновано от обективни критерии.
 (54) От съображения за правна сигурност се уточнява, че този стандарт е изпълнен, когато фактите показват, че предоставянето на субсидия, без да е обвързано с осъществяването на износ, действително е обвързано с действителен или очакван износ или приходи от износ. Фактът, че дадена субсидия е предоставена на икономически оператори, които изнасят, само по себе си не е основание тази субсидия да се счита за експортна субсидия по смисъла на настоящата разпоредба.
 (55) Държавите с продаваеми рискове са Обединеното кралство, държавите — членки на Съюза, Австралия, Канада, Исландия, Япония, Нова Зеландия, Норвегия, Швейцария и Съединените американски щати.
 (56) От съображения за правна сигурност се уточнява, че това не засяга член 364, параграфи 1 и 2.
 (57) От съображения за правна сигурност се уточнява, че правото на Обединеното кралство за целите на настоящия член не включва никой закон [i], който има действие по силата на член 2, параграф 1 от Закона за Европейските общности от 1972 г. (European Communities Act 1972), запазен с член 1A от Закона за Европейския съюз (оттегляне) от 2018 г. (European Union (Withdrawal) Act 2018), или [ii] приет или създаден съгласно член 2, параграф 2 от Закона за Европейските общности от 1972 г. или с цел, посочена в тази разпоредба.
 (58) За Обединеното кралство настоящият член изисква нов способ за събиране, който би бил на разположение в края на успешен съдебен контрол в съответствие със стандарта за контрол съгласно националното право, започнат в рамките на определения срок; този контрол не се разширява по друг начин, в съответствие с член 372, параграф 3. Никой бенефициер не би могъл да повдига оправдани правни очаквания, за да се противопостави на такова събиране.
 (59) Страните отбелязват, че Обединеното кралство ще въведе нова система за контрол на субсидиите след влизането в сила на настоящото споразумение.
 (60) Националният морски каботаж обхваща: за Съюза, без да се засяга обхватът на дейности, които могат да бъдат считани като част от „каботажа“ съгласно съответното национално законодателство, пътническия или товарния транспорт между пристанище или точка, разположена в държава — членка на Съюза, и друго пристанище или точка, разположена в същата държава — членка на Съюза, включително върху нейния